Worcester F 80 Distinctiones

278 Virtuosus

Virtuosus comparatur ligno fructuoso. Alioquin producuntur glandes[[1]](#footnote-1) et silique carnalium delectationum que sunt cibus porcorum et immundorum. Sed si ramus virtutis tali arbori inseratur trahit arborem ad naturam suam

/fol. 322vb/

et facit fructificare ad leticiam Dei et hominum, Luc. 15[:7]: *Gaudium* est angelis Dei  *super uno peccatore pœnitentiam agente*. Hec est arbor, Dan. 4[:8-9] cuius fructus, etc.

¶ Secundo, comparatur lapidi precioso. Nam virtus in gemma facit annulum eam prevalere. Sic virtus facit iustum preualere multis peccatoribus, sicut dicitur Eccli. 16[:3]: *Melior[[2]](#footnote-2) est unus* amans *Deum* *quam mille filii[[3]](#footnote-3) impii*. Sed hodie virtus parum appreciatur et forte quia nescitur. Sic[[4]](#footnote-4) gallus in sterquilinio preelegit granum putridum gemme preciose, Job 28[:13]: *Nescit homo pretium ejus*. Ideo dixit Christus, Matt. 7[:6]: *Ne mittatis margaritas ante porcos*.

¶ Item, virtus comparatur paradiso propter tria. Propter situs eminentiam, fructus opulentiam, fontis effluenciam.

¶ De primo, paradisus est locus altissimus, ita quod aque diluuii non peruenerunt, Eccli. vltimo [51:13]: *Exaltasti super terram habitationem meam*.

De secundo, paradisus est opulentus fructibus, Gen. 2[:9]. Eccli. 24[:23]: *Flores mei fructus honoris et honestatis*.

¶ De tercio, est locus irriguosus, Gen. 2[:10]: Inde *dividitur in quatuor capita*, id est, in quatuor cardinales virtutes.

¶ Item virtus comparatur prebende nobili quod patet ex parte dantis et ex parte recipientis. Nam has duas prebendas gratiam et gloriam solus Deus confert, Psal. [83:12]: *Gratiam et gloriam dabit Dominus*. Similiter hec prebenda virtutis nulli datur nisi caro et amico, sed naturalia et temporalia bona tanquam viles prebende dantur indifferenter dantur.

1. glandes ] Lambeth, F 128 *corr.* grandes F 80. [↑](#footnote-ref-1)
2. melior ] Lambeth, F 128 *corr.* melius F 80. [↑](#footnote-ref-2)
3. filii ] Lambeth, F 128 *om*. F 80. [↑](#footnote-ref-3)
4. sic ] *add.* ~~si~~ F 80. [↑](#footnote-ref-4)